Mawa Madui (18)
Olih: Ketut Sugiartha
Tusing karasa suba liu obyék wisata utama
di Bali ané kadelokin. Buka ané rasaanga tekén Putu, Laras ajak Julia pastika
suba marasa leleh masi. Nanging Putu mautsaha ngengkebang rasa lelehné mapan ia
meled ngaé bajang-bajangé setata liang samakeloné ada di Bali.
Semengané ento Putu pesu uli hotél
padaduanan ajak Laras. Julia ané nu kiap tusing bareng. “Kal nutugang sirep
buin,” kéto abetné dugas Putu teka ngajakin pesu.
Mapan Julia tusing bareng, makadua tuah
nindakang batis di pesisi ané mapaekan ajak hotélé.
“Tusing karasa buin kejep dogén Laras suba
sing nu di Bali,” Putu ngomong sinambi majalan di samping Laras di duur biasaé
ané alus geles.
“Bli sing lakar ka Jakarta buin?” Laras
nyautin aji patakon.
Putu kituk-kituk. “Laras sing lakar ka
Bali buin suud ené?”
“Yén nyidaang, Laras makita ngoyong di
Bali.”
Putu ngadén Laras macanda, nanging tatkala
ia matolihan tepukina semitan Laras ané seken.
“Adi kéto?”
Laras tusing masaut. Ia nindakang batisné
sambil nguntul. Angin pasihé makesiur ngampehang bokné ané madawa apala.
Tatkala Putu matolihan ka duri tepukina laad enjekan majérjér di biasé ané
belus. Makadua terus majalan ngelodang ngliwatin jukung para bendéga ané
kategul di pesisi.
“Tondén nyidaang Laras ngorahang pasalné
tekén Bli,” suba makelo Laras mara nyautin.
“Artiné Putu tondén dadi nawang, kéto?”
Laras buin mendep, ngaé Putu gregetan.
“Ibi sanja Putu sing nyidaang sirep,” kéto
Putu lantas ngomong nyaruang gregetané.
“Patuh, Laras masi sing nyidaang sirep.”
Ombaké gadebar-gadebur ngraménin
semengané. Tanggun ombak ané madidih masriak isepa tekén biasé. Kedis-kedis
camaré pada ngindang, ngenah liang ngatonang langité ané pelung kedas tan
paambu.
“Putu setata inget tekén Laras,” Putu ngwanénang
awak ngomong.
“Laras masi setata inget tekén Bli.”
Putu nlektekang muan Laras, meled nawang
seken apa sing ané mara sajan dingeha.
“Aksamaang yéning Putu lancang.”
“Sing perlu kéto, Bli. Ngomong amun
benehné tusing ja pelih.”
Laras ngomong sinambi mandrengin
paningalan Putu. Ngon Putu ngatonang mapan tusing biasa Laras buka kéto. Putu masi
mandrengin paningalan Laras. Ada rasa tis lantas nyluksuk ka tangkahné.
“Laras,” kéto Putu ngaraos buka
makisi-kisi disubané matolihan ka tengah pasihé. “Taén ja Laras nungkasin keneh
padidi?”
Makelo Putu tusing ningeh pasaut Laras.
Pada mendep makadua terus majalan kanti lantas marasa kenyel tur negak di betén
punyan waruné.
“Nungkasin kénkén, Bli?” mara Laras
masaut.
“Nungkasin keneh cara ané orahang Putu busan,”
Putu masaut.
Laras nyemak jelijih ané ada di sisin
batisné lantas corék-corékanga di duur biasé. Sambilanga kéto ia lantas
mandrengin Putu ané negak di sampingné.
“Tegarang orahang apa sujatiné ané makrana
Bli nungkasin keneh? Laras meled nawang.”
“Laras ané makrana Putu kakéto.”
“Kénkén? Laras ané makarana Bli sebet?”
“Putu sing ada ngorahang kéto.”
Laras marérén nyorék-nyorékang jelijih di
biasé. Batu cenik ané ada di limané lantas sabatanga.
“Putu sing wenang melihang anak lén unduk
pikobeté padidi.”
“Yén ulian Laras Bli marasa sing bagia,
Laras ngidih pelih. Kéwala diolas orahang dija tongos pelih Laras.”
“Laras sing pelih.”
“Men nyén ané pelih?”
“Putu padidi ané pelih mapan ngelah keneh
tresna tekén Laras.”
Laras nyaeng paningalan Putu, makelo
satondén ngorahang, “Sing perlu Bli nungkasin keneh yéning tuah ento ané
makrana. Apa ané rasaang Bli patuh buka ané rasaang Laras. Uli makelo Laras
suba nyediaang tongos apang bibit tresnan Bli sida mentik di atin Laras.”
Putu mandrengin Laras, meled nyekenang apa
ané mara sajan dingeha. Tatkala tingalina Laras makenyem, masriak galang
kenehné. Liang sajan ia buka sedeng nyilem di telaga ané mayéh tis.
“Suksma. Tusing ada ané ngaé Putu bagia
lénan tekén ningeh raos Laras ibusan. Nanging tan sida baan Putu nyanjiang
apa-apa lénan tekén tresna.”
“Laras tusing ja lakar nagih lebihan tekén
ento, Bli.”
“Laras suba nawang Putu uli désa. Putu
marasa lek ngelah keneh tresna tekén anak luh buka Laras.”
“Adi Bli ngomong kéto? Bli sing adil tekén
paukudan yén ngelah papineh buka kéto.”
“Idupé mula tusing ja adil. Yén adil nguda
dadi Putu kanti katundung ka Jakarta.”
“Kénkén? Katundung?”
“Ah, tusing nyandang buin raosang, suba
liwat ento.”
Laras nguntul, masemu sebet inget tekén
pajalan idupné ané tusing melah.
“Laras sinah tusing taén ngrasaang idupé
tusing adil.”
Laras mendep, tusing nyautin patakon Putu.
Ada rasa bimbang singgah aslabsaban di kenehné. Nanging ia marasa percaya tekén
Putu.
“Bli sinah tusing nawang nyén sujatiné
Laras.”
Putu gregetan ningeh munyin Laras ané maereng
sedih. Tingalina yéh paningalan Laras ngembeng.
“Laras tusing taén nyambat pariindikan ené
tekén anak lén.”
“Putu tusing ja maksa Laras apang
ngorahang yén ento mula pingit.”
“Laras suba majanji lakar ngorahang unduké
ené tuah tekén anak ané percayain Laras.”
“Laras tusing percaya kén Putu?”
“Tuah Bli ané percayain Laras.”
“Suksma.”
“Inget sing Bli dugas Bli ngorahang Laras
ngigel cara nak Bali?”
Putu maggutan sinambi nlektekang muan
Laras.
“Laras nak Bali, Bli.”
“Seken?”
Laras nyaeng Putu aji paliat seken. “Ené
sing ja galah maguyuan, Bli.”
Laras lantas mesuang dompét uli tasné. Uli
dompétné ia lantas ngedeng kartu penduduk. Putu engsek tatkala mamaca tulisan
di kartu penduduk ané enjuhanga tekén Laras. Ia tengkejut nepukin adan Laras
ané kasurat ditu. Mara jani ia nawang yéning adan lantang nak bajang di
sampingné Dewa Ayu Putu Larasati. Pang ngedil ia kipak-kipek uli muan Laras ka
pasfoto di kartu penduduk di limané.
“Ada apa Bli, nguda kituk-kituk?” Laras kemeng
nepukin muan Putu maklieb sedih.
Putu ngulihang kartu pendudukné Laras. Meled
ia matakon nguda dadi Laras bisa ngelah adan buka kéto padahal reramané tusing
ja nak Bali. Apa Laras pianak baan nuduk? Mara sajan ia lakar ngemélang bibih
sagét rasaanga angin pasihé ané ngiup buka ngaplakin muané, ngaé Putu marasa
pengeng. Paliatné nadaksara ebekin kunang-kunang.
“Bli perlu mengaso ené, muan Bli seming.” (masambung...)
sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn jav_Latn ban_Latn ban_Latn sun_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn min_Latn bjn_Latn ban_Latn ban_Latn ban_Latn ban_Latn sun_Latn ban_Latn knc_Latn ban_Latn ban_Latn kon_Latn ban_Latn sun_Latn ban_Latn ban_Latn jav_Latn ban_Latn jav_Latn ban_Latn jav_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn jav_Latn hau_Latn ban_Latn bos_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn jav_Latn ban_Latn jav_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn nob_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bos_Latn ban_Latn jav_Latn jav_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn swe_Latn ban_Latn ban_Latn jav_Latn min_Latn tpi_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn zsm_Latn ban_Latn ban_Latn ban_Latn ban_Latn ban_Latn ban_Latn ind_Latn